EFF-lede dreig om Bronkhorstspruit tot stilstand te rukEFF-lede wat buite die hof betoog het (Foto: ANA) Lede van die EFF het Dinsdag buite die landdroshof in Bronkhorstspruit in Gauteng gedreig om die hele dorp tot stilstand te ruk nadat die hof die saak van die 45-jarige man wat daarvan beskuldig word dat hy sy ouers se huishulp verkrag en haar glo gedwing het om seksuele dade met sy hond te pleeg, na die Pretoria-streekshof oorgeplaas het. Landdros David Shikwambana het Dinsdag Barbra Ndala, staatsaanklaer, se versoek goedgekeur om die man se saak na die Pretoria-streekshof oor te plaas en die verhoordatum uit te stel tot op 3 Mei. Spanning by die hof was op ŉ mespunt nadat ŉ groep EFF-lede ná die uitspraak die hof binnegestorm het, Shikwambana omring het en aangedring het dat hy moet verduidelik waarom hy die oorplasing goedgekeur het. Die polisie het ingegryp waarna Shikwambana te midde van ŉ groot polisieteenwoordigheid met die EFF-lede in gesprek getree het. Sello Boleu, ŉ woordvoerder vir die EFF, het tydens dié 45 minuut lange gesprek aan Shikwambana gesê geregtigheid mag moontlik nie in die Pretoria-streekshof geskied nie aangesien die beskuldigde ŉ “wit Afrikaner” is. “Daar is in die verlede ander hofsake vir geen rede nie teen Afrikaners teruggetrek of laat vaar nadat die sake na die streekshof oorgeplaas is,” het hy gesê. “As hierdie hofsaak oorgeplaas word na Pretoria toe, sal ons hierdie dorp tot stilstand ruk soos met Mahikeng. Ons wil hê hierdie hofsaak moet hier hanteer word totdat uitspraak gelewer word.” Shikwambana het onderneem om die EFF-lede se versoek met sy bogeskiktes te bespreek. Die man, wie se naam nie genoem mag word voordat hy gepleit het nie, aangesien hy teregstaan op aanklagte van ŉ seksuele aard, staan tereg op tien aanklagte insluitend verkragting, seksuele aanranding en kwaadwillige saakbeskadiging. Hy is in November in hegtenis geneem en is sedertdien in aanhouding. Die voorval het na bewering op 23 Oktober verlede jaar in ŉ kamer in sy ouerhuis in Riamarpark in Bronkhorstspruit gebeur. Lees alle vorige berigte oor die saak op Maroela Media.